Danunder derivan ils urtais?

Da Felix Giger

Entant ch’ils Ladins faschevan pli baud lur chapuns cun ravitscha (sursilvan rabetscha), dovran ils Sursilvans ils urtais per lur tratga “naziunala”. L’erva è cun gronda probabilitad pli u main la medema en Surselva sco en Engiadina. Tge è capità ch’il medem pled (ravitscha) è vegnì duvrà per duas chaussas differentas e ch’ina medema chaussa (la feglia da las ravas) ha survegnì dus nums differents? Tge signifitgava insumma il pled urtais a l’origin? Il filolog ha ina buna strategia per respunder a questa dumonda: la conuschientscha dal svilup istoric dals suns. El divida ils pleds en silbas accentuadas e nunaccentuadas e sa dumonda, tge silbas latinas che pon sa zuppar davos quellas. Tge stat pia davos ur-tais, in “ur tais”? Segiramain na, pertge ch’in num sco “ur tais” per ina erva na fa nagin senn.

In’erva d’iert
Empruvain in’autra via! Nus dividain il pled en ils elements “urt-“ nunaccentuà ed “-ais” che porta l’accent. “-ais” deriva quasi adina dal latin -ese u -ense(m) Exempels: trais < tres, Vallais < Vallense(m), mais < mense(m), maisa < mensa. Tge faschain nus ussa cun l’element “urt-“? En il svilup dal latin al rumantsch èn ils suns R e T praticamain restads intacts. Nus pudain pia construir fin ussa in pled latin ipotetic che sto tunar circa sco -rtense(m). Ils vocals nunaccentuads èn ils pli difficils; quels pon sa midar en praticamain tut ils vocals. Ma nus savain or dal svilup portare > purtar, rogare > rugar che quest u dad urtais pudess derivar dad in O latin. Cun quel arrivain nus ad in pled ipotetic -ortense(m). La persuna che sa latin pensa ussa immediat a l’adjectiv latin HORTENSIS che signifitga ‘che deriva da l’iert, che fa part da l’iert’. L’urtais fiss pia oriundamain in- ’erva cultivada “en iert”. Questa significaziun è bler pli probabla per ina verdura che quella dal “ur tais”, ma ella na satisfa betg cumplettamain, perquai ch’il pled rumantsch urtais è in substantiv, il latin hortense dentant in adjectiv senza significaziun specifica. Per che quel fetschia in senn, sto ins s’imaginar el en cumbinaziun cun in substantiv masculin, forsa cun il pled fegl, forsa schizunt cun in masculin ravitsch (che avess lura pli tard sviluppà il collectiv ravitscha) u perfin cun il pled fain.

In vegl pled per verdura
La veglia significaziun dad urtais n’è betg specificamain ‘Mangold’ sco ozendi. Il mussament il pli vegl datescha da 1611 e deriva da Stefan Gabriel: “Schk’ün vert urteis, / Vên Deus els giu tallgiare”. Il vers è translatà dal psalm 37, 2 che sa cloma en latin: “Quemadmodum holera herbarum cito decident”, translatà en la Bibla da Turitg cun “Wie das grüne Kraut verdorren sie”. Il proxim document deriva da la Bibla sursilvana dal 1718: “Mes plaids flussegian sco la plievgia sin l’erva, a sco ils daguts s’ilg urteis.” En quest passadi remplazza urtais il pled latin gramen ‘pastg’; en differents auters, nua che la Bibla ladina dal 1676 dovra savens ravitscha, remplazza el dentant las expressiuns latinas herba ‘erva’, holus ‘erva da cuschina, verdura’. Il chaputschin Flaminio da Sale definescha en sia grammatica rumantscha dal 1729 ils urtais en in lieu cun ‘erba’, en in auter cun ‘bieta’ (= Mangold). I na sa tracta qua da duas definiziuns differentas, pertge ch’il talian erba signifitga era ‘ortaggio, verdura’. La veglia significaziun sursilvana, in pau diffusa, pon ins pia circumscriver cun ‘erva mangiabla, plantada en iert, verdura’. Sche nus mettain l’expressiun en connex cun la ravitscha (sursilvan rabetscha), vesain nus che la ravitscha, oriundamain ‘l’erva mangiabla da tschertas ravas dal gener Beta vulgaris’, è daventada en Surselva ‘l’erva na mangiabla da verduras cun bulba’, entant che l’urtais sto adina avair dissegnà la feglia d’in’ autra variaziun speziala da la Beta vulgaris’. Probabel hai dà in temp en Surselva, nua che tuttas duas spezias èn vegnidas cultivadas, schebain la ravitscha sco l’urtais. Insacura è la cultivaziun da la ravitscha ida ord moda, e restà è l’urtais ch’è daventà la verdura da feglia par excellence en ils ierts purils, uschia ch’ins ha pudì duvrar quest pled en la Bibla sursilvana per denominar las verduras insumma.

In’invenziun rumantscha
In fatg interessant è ch’il pled è derasà exclusivamain en Surselva e Grischun central. Nagin dals linguatgs neolatins conuscha l’expressiun. I dat en talian, franzos e spagnol pleds che derivan dal latin HORTUS ‘iert’ per denominar ils legums e las verduras (per ex. talian ortaggio, franzos regiunal ortailles, spagnol hortaliza), ma nagin da quels dissegna specificamain ils urtais, ed i dat absolutamain nagin derivat da HORTENSIS. Ils Rumantschs n’han betg sulettamain inventà ils chapuns, els han era inventà ils urtais!